Ciastel de Val

L **Ciastel de Val** ie n sedim de n ciastel medievel te Val tl chemun de Sëlva te Gherdëina.

## Pusizion
L sedim ie al scumenciamënt de Val a 1600 metri s.l.d.m. bel tl crëp dl ciastel Steviola che fej pert de Stevia. N ti rua permez jan su per n giaron muan dal troi N. 26, troi dla stazions de Val, danter la stazion VII y VIII. L ciastel ova segurmënter na funzion strategica de cuntrolé i muvimënc da Val ite y per l jëuf de Frea y bonamënter nce dl Sela.

## Storia
L ciastel ie dla familia nëubla tiroleja Wolkenstein-Trostburg. L ie bonamënter dl trëdescejim secul, tl 1240 fovl na puscion de Heinrich von Kastelruth. Tl 1293 a Randolf von Villanders, n antenat di grofes Wolkenstein, cumprá la puscion adum cun la suneria Wolkenstein. Tl 1407 ie la puscion tumeda per arpejon a Michael von Wolkenstein  († 1443), l majer fra dl poet Oswald von Wolkenstein. Ala fin dl chindejejim secul à i venezians tëut ite l ciastel, che ie po inò sta fa su tl 1525. L ciastel dëssa vester sta desdrù tl 1522 da sasc unic ju dal crëp de Steviola y aldò de autra funtanes tl 1511 da n teremot.  

L ciastel ie stat sënta dla suneria Wolkenstein.

Śën resta dl ciastel me plu n sedim cun n gran mur dl viëres dla valeda y la ntreda. Sëura l sedim dl ciastel iel mo da udëi n reservar dal ega.

Japé dl giaron ie mo mures che fova bonamënter stales per i ciavei dl ciastel. Chisc mures ie da udëi miec te na litografia dla Johanna Issel Grossrubatscher sciche sedims de doi tores.

L sedim de Val ie sota defendura di monumënc dl Südtirol.

## Ciastelat
Sun Piza Ciaslat o "Sai Uedli" coche n dij nce, dëssa vester stat n ciastel o coche scrij pater Fedele tl 1897 dëssl vester stat n sedim de na tor da cialé ora. Iló passova bonamënter l Troi Paian. Tl ann 2000 ie stata metuda su na statua de na Madona curida da n tët, fata dai sculeies dla scola prufescionela.


Valciastel.jpg|Litografia do n dessëni de Gottfried Seelos (ca. 1850).
Stevia Gröden Langental.jpg|L crëp de Stevia al scumenciamënt de Val cun l sedim.
Burgruine Wolkenstein Gröden.jpg|La pert de mur dl viëres dla valeda.
L sedim dl ciastel entreda de Val Gherdëina.jpg|Ntreda.


## Notes

## Bibliografia
* Liejëndes y storia dl ciastel In: Heinrich Noë, B. Johannes: *Die Burgen von Tirol in Wort und Bild.* Partenkirchen, ca. 1890, Nr. 20
* Antone Perathoner: *I ciastiei de Gherdëina. L ciastel te Val (Wolkenstein)*. L Kalënder ladin per l'ann 1915, Dispruk. pl. 65-68
* Otto Stolz: *Politisch-historische Landesbeschreibung von Südtirol* (= *Schlern-Schriften.* Bd. 40). Innsbruck 1937–1939, pl. 381–384.
* M. Perlunger: *Ruine Wolkenstein.* In: *Der Schlern*, 1, 1920, pl. 388–389.
* Franz Huter (Hrsg.), Hanns Bachmann: *Handbuch der historischen Stätten.* Band: *Österreich.* Teilband 2: *Alpenländer mit Südtirol* (= *Kröners Taschenausgabe.* Band 279). Kröner, Stuttgart 1966, DNB 366104535, pl. 577.
* Nicolò Rasmo: *Wolkenstein*. In: Oswald Trapp (Hrsg.): *Tiroler Burgenbuch. IV. Band: Eisacktal*. Verlagsanstalt Athesia, Bozen 1977, pl. 223–234.
* Anton Schwob: *Oswald von Wolkenstein. Eine Biographie.* Athesia, Bozen 1977, ISBN 88-7014-073-3, pl. 15.
* f. de g.: *Pitla storia dla munëides de l ciastel de Val*. Calënder de Gherdëina 1996. pl. 137-144.

## Weblinks
* Dessëni de coche l ciastel pudova vester stat.